钦定古今图书集成/明伦汇编/官常典/第797卷 > 刘秉直
## 钦定古今图书集成/明伦汇编/官常典/第797卷 > 刘秉直

按《元史》本传：“秉直，字清臣，大都武清人。至正八年，来
为卫辉路总管。平徭役，兴教化，敦四民之业，崇五土
之利，养鳏寡，恤孤独。贼劫汲县民张聚钞一千二百
锭而杀之。贼不获，秉直具词致祷城隍祠，而使人伺
于死所。忽有村民阿莲者，战怖仆地，具言贼之姓名
及所在，乃命尉袭之，果得贼于汴，遂正其罪。秋七月”，
虫螟生，民患之。秉直祷于八蜡祠，虫皆自死。岁大饥，
人相食，死者过半。秉直出俸米，倡富民分粟，馁者食
之，病者与药，死者与棺以葬。天不雨，禾且稿，秉直诣
城北太行之苍峪神祠，具词祈祝。有青蛇蜿蜒而出，
观者异之，辞神而还。行及数里，雷雨大至。秩满，以亲
老去官侍养。